जिला पंचायत क्षेत्र डोहरी के सदस्य डा. प्रेम सिंह राणा के नानकमत्ता विधानसभा से विधायक निर्वाचित होने के बाद से सीट खाली पड़ी है, जिसका उपचुनाव सोमवार को होगा। चुनाव मैदान में बिचुवा गांव के आनंद सिंह पुत्र खुशाल सिंह और सरौंजा गांव के महेश सिंह पुत्र हरि सिंह उतरे हैं। मतदान सुबह आठ से शाम पांच बजे तक होगा। तीन सेक्टरों में विभक्त जिला पंचायत क्षेत्र के चुनाव निर्वाचन अधिकारी एवं जिला कृषि रक्षा अधिकारी विजय प्रताप मौर्या ने तहसीलदार सुंदर सिंह तोमर, जीआसी शक्तिफार्म के प्रधानाचार्य एमएन पंतोला, गुरुनानक इंटर कालेज नानकमत्ता के प्रधानाचार्य बलदेव सिंह हरियान को सेक्टर मजिस्ट्रेट नियुक्त किया है, जबकि मगरसड़ा, बिचुवा, टुकड़ी, सरौंजा, बरकीडांडी, ऐंचता, नगला, डोहरा, भरौनी ग्रामसभा में 30 मतदेय स्थल बनाए गए हैं। कोतवाल गणेश बौंठियाल ने बताया सात सब इंस्पेक्टर, पांच हेड कांस्टेबल, 66 कांस्टेबल, तीन सेक्टर आफीसर तैनात किए गए हैं।